N1 in Pta dan heeltemal gesluitDie N1-noord en -suid in Pretoria sal die naweek vir etlike ure eers gedeeltelik en dan heeltemal gesluit wees tussen Rigelweg en die N1/R21-wisselaar. Volgens die Suid-Afrikaanse Nasionale Padagentskap (Sanral) sal die hoofweg Saterdag van 21:00 tot Sondag 09:00 eers gedeeltelik en dan heeltemal gesluit wees vir die afbreek van die Erasmusrand-voetgangerbrug wat langs die Solomon Mahlangu (Hans Strijdom)-brug oor die N1 loop. Die voetgangerbrug is in 2015 ernstig beskadig en vir voetgangers gesluit. Sanral het hierna ŉ tydelike loopvlak langs die Solomon Mahlangu-brug vir voetgangers en fietsryers aangebring. ŉ Kontrakteur is aangestel om die Erasmusrand-voetgangerbrug te stabiliseer, maar daar is intussen vasgestel dat die brug te erg beskadig is en afgebreek moet word voordat ŉ nuwe voetgangerbrug gebou kan word. Teen Saterdag 21:00 sal twee bane van die N1 in albei rigtings gesluit word vir twee uur. Die hoofweg sal dan van 23:00 heeltemal gesluit wees tot 07:00 Sondagoggend. Hierna sal slegs twee bane vir ŉ verdere twee uur gesluit wees en sal die hoofweg na verwagting teen 09:00 weer heeltemal oopgestel word. Verkeer van die N1 sal via die R21, Solomon Mahlangu-rylaan en die Delmas/Rigel-afritte herlei word. Sanral het gesê hy sal in verbinding tree met inwoners wat direk deur die afbreek van die brug geraak word.